উত্তর কোরিয়ার পরবর্তী মহিলা শাসক! কে এই কিম জু আয়ে?

ওয়েব ডেস্ক: বিশ্বের যেসব দেশে এখনও একনায়কতন্ত্র (Dictatorship) চলছে, উত্তর কোরিয়া (North Korea) তার মধ্যে অন্যতম। এশিয়ার এই দেশে বংশানুক্রমে শাসন চালিয়ে যাচ্ছেন কিম পরিবার (Kim Family)। বর্তমানে সে দেশের সুপ্রিম নেতা কিম জং উন (Kim Jong Un)। কিন্তু তাঁর পর কে হবেন উত্তর কোরিয়ার শাসক? সেই নিয়ে জল্পনা অব্যাহত। কারণ, কিম জং উনের সন্তান কিম জু আয়ে (Kim Ju Ae) এক মহিলা। তাহলে কি এক মহিলা হবেন উত্তর কোরিয়ার পরবর্তী স্বৈরাচারী শাসক? এর উত্তর না মিললেও, এই সম্পর্কে বড় ইঙ্গিত মিলল চীনের মাটিতে।

বুধবার চীনের ইতিহাসে সবচেয়ে বড় সামরিক কুচকাওয়াজে যোগ দিতে নিজের বুলেটপ্রুফ ট্রেনে চড়ে চীনের রাজধানী বেজিংয়ে পৌঁছন কিম জং উন। তবে তাঁর এই চীন সফরে নজর কাড়ে তাঁর কন্যা কিম জু আয়ে। এটিই তাঁর প্রথম বিদেশ সফর বলে মনে করা হচ্ছে। স্বাভাবিকভাবেই, এই কিম কন্যার এই বিদেশ সফরকে ঘিরে জল্পনা শুরু হয়েছে উত্তর কোরিয়ার ভবিষ্যৎ প্রসঙ্গে। বাবার পর তিনিই কি নেবেন দেশের শাসনভার? এই প্রশ্নের উত্তর খুঁজছে আন্তর্জাতিক কূটনৈতিক মহল।

আরও পড়ুন: ভেনেজুয়েলার এক ট্রলারে মার্কিন হামলায় মৃত্যু হল ১১ জনের

২০২২ সালের নভেম্বরে এক ক্ষেপণাস্ত্র পরীক্ষার সময় কিম জং উনের পাশে দাঁড়িয়ে প্রথমবার জনসমক্ষে আসেন কিম জু আয়ে। তারপর থেকে একাধিক সামরিক কুচকাওয়াজ ও কূটনৈতিক অনুষ্ঠানে বাবার সঙ্গেই দেখা গেছে তাঁকে। যদিও উত্তর কোরিয়া সরকার এখনও তাঁর ব্যক্তিগত জীবন সম্পর্কে সেরকম কোনও তথ্য সামনে আনেনি। তবে একাধিক সূত্রের ধারণা কিম জু আয়ের বয়স ১২ বা ১৩ বছর। যদিও দক্ষিণ কোরিয়ার গোয়েন্দা সংস্থা জানিয়েছিল, ২০২৩ সালে তাঁর বয়স প্রায় ১০ বছর। তবে অনেকেই মনে করেন তিনি ২০১২ সালে জন্মগ্রহণ করেছেন। তিনি কিম জং উন ও তাঁর স্ত্রী রি সোল জুর তিন সন্তানের মধ্যে দ্বিতীয়।

দক্ষিণ কোরিয়ার গোয়েন্দারা মনে করছেন, কিম জু আয়ে-কে ধীরে ধীরে উত্তর কোরিয়ার পরবর্তী নেতা হিসেবে প্রস্তুত করা হচ্ছে। তাঁর ঘন ঘন জনসমক্ষে আসা এবং উচ্চপদস্থ সেনা ও সরকারি কর্মকর্তাদের সঙ্গে তাঁর কথোপকথন অন্তত সেরকমই ইঙ্গিত দিচ্ছে। তবে অনেক বিশ্লেষকের মতে, উত্তর কোরিয়ায় মহিলা নেতৃত্বের সম্ভাবনা খুব কম। তাই তাঁকে নিয়ে জল্পনা থাকলেও নিশ্চিতভাবে আপাতত কিছুই বলা সম্ভব নয়।

দেখুন আরও খবর:

The post উত্তর কোরিয়ার পরবর্তী মহিলা শাসক! কে এই কিম জু আয়ে? first appeared on KolkataTV.